Na temelju Zakona o ograničavanju uporabe duhanskih proizvoda (N.N. broj 125/08, 55/09, 119/09, 94/13) i Pravilnika o načinu provođenja aktivnosti u školskim ustanovama na poticanju spoznaje o štetnosti uporabe duhanskih proizvoda za zdravlje («Narodne novine» broj 176/03), Školski odbor Umjetničke škole Poreč, Poreč-Parenzo na sjednici održanoj dana 6. veljače 2015. godine donio je

### P R A V I L N I K

**o načinu provođenja aktivnosti na promicanju spoznaje**

**o štetnosti uporabe duhanskih proizvoda**

**za zdravlje u Umjetničkoj školi Poreč**

## OPĆE ODREDBE

Članak 1.

Ovim se Pravilnikom uređuje provođenje aktivnosti na promicanju spoznaje o štetnosti uporabe duhanskih proizvoda za zdravlje učenika u javnom prostoru u Umjetničkoj školi Poreč (u nastavku Škola).

Članak 2.

Odredbe ovog Pravilnika odnose se na tijela Škole, radnike i učenike.

Članak 3.

Pod pojmom duhanski proizvodi smatraju se proizvodi koji sadrže duhan, koji mogu biti genetski modificirani ili ne, a služe pušenju, šmrkanju, sisanju ili žvakanju.

Pušenje duhanskih proizvoda je uporaba duhanskih proizvoda bez obzira da li se dim udiše ili ne, a ima posljedicu oštećenja zdravlja pušača i nepušača izloženih duhanskom dimu.

Članak 4.

Pušenje je zabranjeno u svim zatvorenim prostorijama Škole i vanjskom prostoru Škole.

Članak 5.

Odredbe ovog Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji i treće osobe kada se nalaze u prostorijama i okolišu Škole.

Članak 6.

Oznake o zabrani pušenja trebaju biti istaknute na vidnim mjestima u Školi.

Članak 7.

U provođenju odredaba ovoga Pravilnika Škola surađuje s roditeljima, skrbnicima i mjerodavnim čimbenicima društvene zajednice.

Članak 8.

Škola se obvezuje na promicanje spoznaje o štetnosti uporabe duhanskih proizvoda za zdravlje među svim uzrastima djece i mladeži u svim aktivnostima provedbe odgojno-obrazovnih programa.

Članak 9.

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja tijela Škole, učitelji i stručni suradnici trebaju:

* + - odgajati učenike tako da izgrade negativan odnos prema uporabi duhanskih proizvoda
    - promicati tjelesno, duhovno i socijalno značenje zdravlja
    - promicati usvajanje zdravih životnih navika u radu i ponašanju
    - poticati učenike na razmišljanje i prihvaćanje pozitivnih životnih vrijednosti
    - poticati učenike u pronalaženju zadovoljstva u radu i raznolikim školskim aktivnostima
    - pomagati roditeljima i skrbnicima u ispravnom odgoju učenika
    - upoznavati učenike i roditelje s propisima koji se odnose na ograničenja uporabe duhanskih proizvoda
    - skrbiti o unapređivanju zdravlja učenika
    - surađivati s ustanovama socijalne skrbi, zdravstvenim ustanovama i drugim odgovarajućim ustanovama, udrugama i tijelima.

1. **TIJELA, NAČINI I UVJETI PODUZIMANJA AKTIVNOSTI**

Članak 10.

Ravnatelj/ica Škole imenuje povjerenstvo za promicanje spoznaje o štetnosti uporabe duhanskih proizvoda za zdravlje učenika.

Članak 11.

Povjerenstvo ima tri člana. Članove povjerenstva imenuje ravnatelj/ica iz reda učitelja i stručnih suradnika.

Članovi povjerenstva imenuju se na vrijeme od tri godine i mogu biti ponovo imenovani.

Članovi povjerenstva između sebe biraju predsjednika povjerenstva. Ako članovi ne uspiju imenovati predsjednika povjerenstva, predsjednika imenuje ravnatelj/ica.

Članak 12.

Povjerenstvo obavlja trajno i planski slijedeće poslove:

* donosi Godišnji program rada
* prati pojavnosti pušenja
* predlaže mjere za promicanje spoznaje o štetnosti uporabe duhanskih proizvoda
* predlaže programe odvikavanja od pušenja
* predlaže i organizira distribuiranje prigodnih publikacija čiji je cilj promicanje nepušenja kao zdravog načina života
* surađuje s ostalim tijelima koji prate problematiku pušenja
* poduzima aktivnosti od značaja za zaštitu djece i omladine od štetnih utjecaja duhanskih proizvoda

Članak 13.

Povjerenstvo predlaže aktivnosti Školskom odboru i skupu radnika, a učitelji i radnici provode utvrđene aktivnosti.

Članak 14.

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

1. **NADZOR**

Članak 15.

Izvješće o provedenim aktivnostima Povjerenstvo podnosi krajem školske godine Školskom odboru.

Članak 16.

Ravnatelj/ica Škole je odgovorna osoba za provedbu apsolutne zabrane pušenja u Školi.

Članak 17.

Ovaj Pravilnik stupa na snagu osmog dana od dana objave na oglasnoj ploči Umjetničke škole Poreč.

Predsjednik Školskog odbora

Matija Poropat

KLASA: 003-04/15-01/05

URBROJ: 2167/01-57-34-01/01-15-1

U Poreču, 6. veljače 2015. godine.

Utvrđuje se da je ovaj pravilnik istaknut na oglasnoj ploči Umjetničke škole Poreč dana 6.veljače 2015. godine, a je stupio na snagu 14. veljače 2015. godine.

Privremena ravnateljica

Sanja Radetić Fatorić